KIRJALLINEN KYSYMYS E-2995/01 esittäjä(t): Ria Oomen-Ruijten (PPE-DE), Alexander de Roo (Verts/ALE)ja Dorette Corbey (PSE) komissiolle. Mahdollisuus antaa alueellisten lentokenttien yökäyttöä koskevaa yhteisön tason lainsäädäntöä.



Virallinen lehti nro 147 E , 20/06/2002 s. 0073 - 0073



KIRJALLINEN KYSYMYS E-2995/01 esittäjä(t): Ria Oomen-Ruijten (PPE-DE), Alexander de Roo (Verts/ALE)ja Dorette Corbey (PSE) komissiolle (29. lokakuuta 2001) Aihe: Mahdollisuus antaa alueellisten lentokenttien yökäyttöä koskevaa yhteisön tason lainsäädäntöä Seuraavat kysymykset koskevat Laarbruchin entisen sotilaslentokentän siviilikäyttöä sääntelevää valtiosopimusluonnosta. Yhtyykö komissio kentän edustajien näkemykseen, jonka mukaan yölentoaikojen käyttöönottoa Zürich-Klotenin lentokentällä koskevaa sopimusta, joka on Saksan liikenneministerin Bodewigin mielestä kohtuullinen, on pidettävä mallina otettaessa yölentoajat käyttöön Saksan muillakin alueellisilla lentokentillä? Jos komissio ei ole samaa mieltä, eikö komissio siinä tapauksessa pidä tarpeellisena kiinnittää tähän kysymykseen huomiota yhteisön tasolla? Onko olemassa yhteisön tason säännöksiä sellaisen valtion maa-alueen yläpuolella tapahtuvasta odotuskiertelystä, jonka kanssa siitä ei ole tehty sopimusta? Jos vastaus on myönteinen, mitkä ovat kyseiset säännökset? Jos vastaus on kielteinen, yhtyykö komissio edustajien näkemykseen, jonka mukaan sellaiset lentoreitit ja aluejaot, joilla on huomattavia vaikutuksia Alankomaiden maa-alueeseen, on jätettävä valtiosopimusluonnoksen ulkopuolelle? Voiko komissio kertoa, olivatko julkiset osallistumismenettelyt, jotka ovat naapurivaltio Alankomaiden alueella pakolliset ympäristövaikutusten arviointiin liittyvien vaatimusten mukaisesti, riittävän asianmukaiset, erityisesti mitä tulee julkistettuihin tietoihin ja osallistumismahdollisuuksiin? Loyola de Palacion komission puolesta antama vastaus (11. tammikuuta 2002) Komissiolle on ilmoitettu Saksan ja Sveitsin välisestä sopimuksesta, joka koskee Zürichin lentokentän lähestymislentoehtoja. Lentokentän tarkka lähestymislentorata on paikallisesti tärkeä kysymys, ja komission tehtävänä on varmistaa, että sovitut lentokenttää koskevat säännöt ovat täysin yhteisön lainsäädännön mukaisia ja noudattavat varsinkin syrjimättömyys- ja suhteellisuusperiaatteita. Komissio antoi lisäksi 28. marraskuuta 2001 ehdotuksen direktiiviksi toimintarajoitusten asettamisesta. Lentoratojen noudattamisesta ei ole olemassa yhteisön lainsäädäntöä, vaikka tulevaisuudessa saatetaankin laatia ilmatilan käyttöä koskeva säännöstö komission yhtenäistä ilmatilaa koskevan aloitteen puitteissa. Komissio ei ole vielä tarkastellut Zürichin lentokenttää koskevaa sopimusta yhteisön lainsäädännön kannalta. Tästä syystä komissio ei voi vahvistaa, että sopimusta voitaisiin pitää esimerkkinä, jota pitäisi seurata muissa yhteyksissä. Ympäristövaikutusten arvioinnin osalta komissio on tietoinen huolesta, jonka mukaan lentokentän vaikutuksia lähialueiden asukkaisiin Alankomaissa ei ole mahdollisesti otettu riittävästi huomioon suunniteltaessa Laarbruchin sotilaslentokentän muuntamista siviilikäyttöön. Sen vuoksi komissio selvittää parhaillaan, onko asiaa koskevia ympäristösäädöksiä noudatettu.